Petri Pasanen. Petri Pasanen (1980-yil 24-sentabrda tugʻilgan) — Finlandiyalik sobiq professional futbolchi, himoyachi sifatida oʻynagan. Faoliyatining koʻp qismini Bundesliganing Werder Bremen klubida oʻtkazgan, bir necha mavsum UEFA Chempionlar Ligasida va 2009-yil UEFA kubogi finalida ishtirok etgan. Klublardagi faoliyati. FK Lahti. Finlandiyaning Lahti shahrida tugʻilgan Pasanen 1998-yilda mahalliy Lahti klubining asosiy tarkib oʻyinchisiga aylangan. Keyingi ikki mavsumda Finlandiyaning Veikkausliiga klubida 42 ta oʻyinda maydonga tushdi. Ajax. Yevropaning koʻplab top klublari istiqbolli Pasanenga qiziqish bildirishdi. 2000-yilning yozida Gollandiyaning Ajax klubiga oʻtdi. Birinchi mavsumidayoq „Ajax“ himoyasidagi asosiy futbolchi boʻldi, ammo 2001-yilning avgustida oyogʻini sindirib olgach, 2001—2002-yilgi mavsumning koʻp qismini oʻtkazib yuborishga majbur boʻldi. Keyingi mavsumda tarkibga qaytdi. „Ajax“ bilan UEFA Chempionlar ligasining chorak finaligacha chiqdi. 2003—2004-yilgi mavsumda „Ajax“da kam oʻynadi va mavsumning ikkinchi yarmini Angliyaning Portsmouth klubida Premyer-ligada ijara asosida oʻtkazdi. „Portsmouth“ bosh murabbiyi Harry Rednapp mavsum oxirida Pasanenni sotib olishga tayyor edi, biroq „Ajax“ning soʻragan narxi juda yuqori boʻlgan. Werder Bremen. 2004-yilning yozida Germaniyaning amaldagi chempioni Werder bilan shartnoma imzoladi. Klubdagi dastlabki ikki mavsumida asosiy tarkib oʻyinchisi boʻldi. Klub bilan 2009-yil UEFA kubogi finalida oʻynagan. Red Bull Salsburg. 2011-yilning 30-iyunida shartnoma muddati tugaganidan keyin „Werder“ni tark etdi va Red Bull Salsburg bilan shartnoma imzoladi. 2012-yil 12-may kuni Salsburg Pasanen bilan shartnomani uzaytirmasligini va yozda erkin agent boʻlishini eʼlon qildi. AGF Aarhus. 2012-yil 28-iyulda Pasanen Daniyaning AGF jamoasi bilan ikki yillik shartnoma imzoladi. AGF safidagi ilk golini 2012-yilning 10-dekabrida Silkeborgga qarshi oʻyinda (3-3) urdi. Lahtiga qaytish. 2014-yilning may oyida FC Lahti Pasanenning Lahtiga qaytganini va 2 yillik shartnomaga kelishishganini eʼlon qildi. 2015-yil 29-sentyabrda Pasanen mavsum oxirida professional futboldan ketdi. Xalqaro faoliyati. Pasanen Finlandiya terma jamoasida ham asosiy tarkib oʻyinchisi boʻlgan. Xalqaro maydondagi debyutini 2000-yilning 15-noyabrida Irlandiya Respublikasiga qarshi oʻtkazdi. Finlandiya terma jamoasida asosan oʻng qanot himoyasida oʻynagan. Sami Hyypiä va Jari Litmanen oʻynamagan uchrashuvlarda terma jamoa sardori boʻlgan. Yagona golini 2002-yil 22-mayda Xelsinki Olimpiya stadionida Latviyaga qarshi oʻrtoqlik oʻyinida kiritgan va uchrashuvda Finlandiya 2:1 hisobida gʻalaba qozongna. Pasanen Finlandiya futzal terma jamoasida ham oʻynagan, jamoada oltita oʻyin oʻtkazib, ikkita gol urgan. Yutuqlari. Ajax Werder Bremen Red Bull Salzburg Individual